**Az Agrárminisztérium statisztikai közleménye**

**Vadállomány becslési és vadgazdálkodási adatok**

**2020/2021-es vadászati év**

A **nagyvadállomány becsült létszáma** a 2020. évi tavaszi állománybecsléskor csekély mértékben, 2,6%-kal, valamivel több mint 17 ezer példánnyal volt kevesebb, mint az egy évvel korábbi állománybecslés idején (648 ezer helyett 631 ezer egyed). Az öt nagyvadfaj közül csak a gím- és a dámszarvas létszáma emelkedett, előbbi 4,5 ezerrel (114 ezerről 119 ezerre), utóbbi majdnem 1,5 ezerrel (39 ezerről majdnem 41 ezerre). A muflonállományt elenyésző mértékben, mintegy 200 egyeddel becsülték kevesebbre (13 ezer helyett 12,8 ezerre), az őzet viszont 10 ezerrel (385 ezer helyett 375 ezerre), a vaddisznót pedig majdnem 13 ezerrel kevesebbre (95 ezer helyett 83 ezerre).

A **nagyvadfajok terítéke** a 2020/2021-es vadászati évben az összesített számokat tekintve jelentősen, 104 ezer példánnyal (31,6%-kal) esett vissza az előző vadászati évhez képest. Közelebbről megnézve ezt a számottevő csökkenést az látható, hogy a vaddisznó vadászati célú elejtésében következett be drasztikus visszaesés (75,5%-os, 128 ezerről 31 ezer példányra), mely az afrikai sertéspestis további terjedésével függ össze. Az ország jelentős részén 2020-ban tilos volt a vaddisznó vadászati célú elejtése, helyette kizárólag a diagnosztikai célú kilövést engedélyezték és támogatták is. A magas állami kártalanítás eredményeként a diagnosztikai kilövés a 2020/2021-es vadászati évben 285,7%-os (több mint 110 ezer példányszámos) emelkedést mutatott az előző vadászati évhez képest. A diagnosztikai célú kilövés és a vadászati célú hasznosítás együttesen több mint 180 ezer vaddisznó lelövését eredményezte, mely 13 ezer példánnyal haladta meg az előző vadászati évben elejtett összes vaddisznó számát. A többi nagyvadfaj közül még az őz terítékében volt egy, az elmúlt években nem jellemző mértékű (6 ezer példányos) visszaesés, azonban még ezzel együtt is több mint 100 ezer őzet lőttek. A gímszarvas, a muflon és a dámszarvas terítékében ezer példányszám alatti eltérés tapasztalható az előző vadászati évhez képest, előbbi két faj esetén negatív, utóbbi esetén pozitív irányban.

Az **apróvadfajok** közül a mezei nyúl és a fácán állományának országosan **becsült létszáma** a 2020. évi állománybecsléskor 3,1%-kal, közel 31 ezer egyeddel volt több az egy évvel korábbi adathoz képest. Ugyan ezzel ismét 1 millió fölé emelkedett e két faj populációmérete, az alapvetően csökkenő tendencia mégsem állt meg. Az apróvadfajok állományának évtizedek óta tartó folyamatos csökkenése csak az élőhelyük megőrzése, fejlesztése és növelése révén állítható meg, melyhez elengedhetetlen a mezőgazdasági termelőkkel való együttműködés, a ragadozógyérítés és a vaddisznó mezőgazdasági területeken való megtelepedése elleni fellépés.

A **fácán- és a mezeinyúl-**populáció 2019-ben és 2020-ban is kismértékű növekedést mutató tendenciájának dacára e két faj **terítéke** a 2020/2021-es vadászati évben 10%-kal, 54 ezer példánnyal csökkent az előző vadászati évhez képest. Mezei nyúlból 14 ezerrel, fácánból közel 40 ezerrel kevesebbet lőttek. Terítékük együttes száma 467 ezer egyed volt.

A **lőtt vad értékesítése** a nagyvadfajok esetében fajonként külön-külön is, és ezzel együtt összességében is csökkent az előző vadászati évhez képest (267 ezer darabról 199 ezer darabra, 10.000 tonnáról 8000 tonnára). Ennek oka a COVID-19 járvány következtében jelentősen visszaeső vadhús-értékesítés, valamint a vaddisznó esetében az afrikai sertéspestis is (a lőtt vaddisznó értékesítése körülbelül a felére esett vissza, 110 ezer darabról 60 ezerre, 4700 tonnáról 2400 tonnára). A piaci értékesítési lehetőségek beszűkülésével párhuzamosan viszont nőtt a **lőtt vad saját célú felhasználása** a gímszarvas, a dámszarvas, az őz és a muflon esetében (43 ezer darabról 51 ezer darabra, 900 tonnáról 1200 tonnára). A vaddisznó esetében – a vadászati célú hasznosítás jelentős korlátozása, valamint az afrikai sertéspestis terjedése miatt – csökkent a saját célú felhasználás is, 27 ezer darabról 14 ezer darabra, 1000 tonnáról 500 tonnára. Az apróvadfajok esetében – a teríték-csökkenéssel párhuzamosan – csökkent az értékesítés és a saját célú felhasználás is, előbbi 108 ezer darabról 77 ezer darabra, utóbbi 291 ezer darabról 269 ezer darabra.